It-tnaqqis fl-ispejjeż tal-familji bejn l-2012 u l-2015 huma kollha dovuti għal prodotti u servizzi li jiġu regolati mill-Gvern. Dawn jinkludu tnaqqis fil-prezzijiet tad-dawl, l-ilma, l-gass, il-mediċini u l-uniformijiet. L-uniku żieda kienet fil-kirja tal-akkomodazzjoni soċjali, iżda din kienet tammonta biss għal €1 fi-xahar. Fil-fatt l-uniċi prodotti u s-servizzi li raw żidiet konsiderevoli fl-aħħar erba' snin huma dawk dipendenti totalment mis-settur privat. Dan kollu joħroġ minn analiżi li din il-gazzetta għamlet tal-ispejjeż tal-familji hekk kif preżentati fir-rapporti annwali tal-Caritas. Dawn ir-rapporti juru li fuq medda ta' erba' snin il-familji bbenefikaw minn roħs bis-saħħa ta' inċentivi tal-Gvern, li żammew kemm jista' jkun l-ispejjeż totali ta' kull familja milli jogħlew iktar. Il-familji frankaw medja ta' €389 fis-sena għall-enerġija Ir-rapporti tal-Caritas jixhdu li fis-settur tal-enerġija; li jinkludi d-dawl, l-ilma u l-gass u jeskludi fjuwils bħal petrol u dijżil, il-familji Maltin frankaw medja ta' €389 fl-2015 meta mqabbel mal-2012. Jekk wieħed jikkunsidra wkoll ir-roħs ta' dawk il-fjuwils li ma ġewx ikkunsidrati fir-rapport tal-Caritas, l-ammont frankat ovvjament ikun wieħed ogħla. Filwaqt li fl-2012 familja ta' żewġ ġenituri u żewġt itfal kellha bżonn medja ta' €52.42 fix-xahar għall-kont tad-dawl u l-ilma, fl-2015 l-istess familja qed tħallas biss €23.05. Dan ifisser tnaqqis ta' €29.38 fix-xahar u €352.56 inqas fis-sena. Tnaqqis simili kien esperjenzat minn familja tipika ta' ġenitur single u żewġt itfal, fejn fuq medda ta' erba' snin din il-familja frankat total ta' madwar €332 fis-sena. Koppja anzjana fl-istess xenarju frankat medja ta' €319 fis-sena. L-anzjani jgawdu l-iktar mir-roħs tal-gass u l-mediċini Relevanti wkoll kien ir-roħs fil-gass, li minnu frankaw l-iktar l-anzjani, b'medja ta' €64 inqas fis-sena. Familji b'żewġt itfal frankaw medja ta' €50 fis-sena. L-anzjani marru tajjeb ukoll bir-roħs fil-mediċini u t-tnaqqis tal-mediċini out-of-stock, hekk kif minn spiża ta' madwar €367 fl-2012, fl-2015 dawn bdew jonfqu biss €185, li jammonta għal tnaqqis fenomeneali ta' iktar min-nofs. Inizjattiva tal-Gvern preżenti biex jorħsu l-uniformijiet hija evidenti fir-rapport tal-Caritas, li juri roħs marġinali fuq l-uniformijiet tat-tfal. Familji b'żewġt itfal kienu jonfqu madwar €201 fis-sena fl-uniformijiet, liema spiża niżlet għal €192.50 fl-2015. Minkejja li dan it-tnaqqis jidher minimu, wieħed irid jikkunsidrah fl-isfond tal-prezzijiet tal-ħwejjeġ ġenerali, li l-ispiża għalihom għal familja b'żewġ ġenituri u żewġt itfal żdiedet ukoll marġinalment minn €450 fis-sena għal €454. Dan ifisser li l-uniformijiet raħsu filwaqt li l-kumplament tal-ħwejjeġ għolew. Child care mhux ikkunsidrat, tiddaħħal l-ispiża għaċ-ċellulari Fattur li r-rapport tal-Caritas ma kkunsidrax għall-finijiet ta' dan l-istudju kien l-introduzzjoni taċ-child care b'xejn, li ħalla effett pożittiv kbir fuq familji bi tfal żgħar. Dawn il-familji frankaw madwar 5,000 fis-sena għal kull wild jekk iddeċidew li jagħmlu użu mis-servizz ġdid offrut minn dan il-Gvern. Mill-banda l-oħra, ir-rapport ippubblikat din il-ġimgħa jdaħħal spiża ġdida li ma kinitx ikkunsidrata fl-2012; dik tat-telefonija ċellulari. Fid-dinja tal-lum hija diffiċli biex wieħed jgħix mingħajr mowbajl, u l-ispiża kienet ikkalkulata għal madwar €11 fix-xahar għal kull adult. Proposta żieda fil-paga minima nazzjonali Iż-żidiet fuq l-aħħar erba' snin ġew osservati fuq prodotti bħall-ikel, lgħamara, id-drapp, l-appliances u l-manutenzjoni tagħhom, u l-istationery, fost oħrajn. Dawn wasslu biex bejn l-2012 u l-2015 l-ispejjeż għall-familja ta' żewġ ġenituri u żewġt itfal jiżdiedu b'madwar €71 fix-xahar, dawk għal ġenitur wieħed u żewġt itfal jiżdiedu b'€51 fix-xahar, u għal koppja anzjana jiżdiedu b'€17 fix-xahar. Tajjeb wieħed jinnota kif, li kieku l-Gvern ma raħħasx id-dawl, l-ilma u l-gass, bil-kalkoli tal-Caritas l-istess familja ta' żewġ ġenituri u żewġt itfal kienet tiżdied b'€105 fix-xahar, u mhux b'€71. Familja b' ġenitur wieħed u żewġt itfal kien ikollha spiża ta' €83 fix-xahar u mhux €51, filwaqt li l-ispiża għal koppja anzjana kienet tiżdied b'€49, u mhux b'€17 biss. Minkejja din id-differenza, fid-dawl taż-żidiet fl-ispejjeż tal-familji dovuti għas-settur privat, il-Caritas qed tipproponi żieda fil-paga minima nazzjonali. F'reazzjoni l-Ministru għall-Familja u s-Solidarjetà Soċjali Michael Farrugia m'eskludiex li din il-proposta tiġi kkunsidrata ġaladarba l-ekonomija tal-pajjiż tkompli titjieb. Huwa sostna li minkejja li l-persuni f'riskju ta' faqar kien qed jiżdied kull sena, ir-rapport tal-Caritas innota tibdil fl-2015 grazzi għal miżuri li ħa dan il-Gvern.